ግብጽ ከሶስት ሳምንት በኋላ  ፕሬዝዳንታዊ ምርጫ ታካሂዳለች
ግብጽ ከሶስት ሳምንት በኋላ  ፕሬዝዳንታዊ ምርጫ የምታካሂድ ሲሆን ምርጫው በግብጻዊያን በጉጉት እየተጠበቀ ነው፡፡በግብጽ ምድር የፕሬዚዳንታዊ ምርጫ ነፋስ መንፈሱን ጀምሯል፡፡ምርጫ ምርጫ የሸተታቸው ግብጻዊያን አይናቸውን ከፍተው እንዲጠባበቁም አስገድዷቸዋል፡፡ በስልጣን ላይ ያሉት ፕሬዝዳንት አብዱል ፈታህ አል ሲሲ ለዳግመኛ የስልጣን ዘመን በምርጫው እንደሚወዳደሩ ጥር ወር ላይ ነው ያሳወቁት፡፡ለምርጫው እንደሚወዳደሩ ሲያሳውቁም በሚሊዮኖች የሚቆጠሩ ግብጻዊያን አበጀህ ብለዋቸዋል፡፡ለግብጽ ሰላም እና መረጋገት ስጋት የሆኑ አሸባሪዎችን ለማጥፋት መዛታቸው እና የተሻለ ኢኮኖሚ ለመገንባት ቃል መግባታቸው  በዚህ ምርጫ  አሸናፊእንዲሆኑ ያደርጋቸዋል ከተባሉባቸው ነጥቦች ይጠቀሳሉ፡፡በርካታ ግብጻዊያንም ድጋፋቸውን እንደሚሰጧቸው መናገራቸውን ተከትሎ በስልጣን ላይ ያሉት ፕሬዝዳንት  አብዱልፈታህ አልሲሲ  ለሁለተኛ ግዜ በሚወዳደሩበት በዚህ ምርጫ በቀላሉ የስልጣን ወንበራቸውን  ያስጠብቃሉ ተብሎም ተጠብቋል፡፡የምርጫውን መቃረብ ተከትሎ በግብጽ በየቦታው የምርጫ ተወዳዳሪዎችን ፎቶ የያዙ ቁጥራቸው ከሺህ የሚልቅ ባነሮች በየቦታው ተለጣጥፈው ይታያሉ፡፡በርግጥ ከዚህ ጀርባ ያለው የፖለቲካ ችግር ያሳስበናል የሚሉ የግብጽ  ዜጎች በርካታ ናቸው፡፡ሙሳ  ሙስጠፋ ሙሳ ለፕሬዝዳንት አልሲሲ ዋንኛ ተቀናቃኝ  ይሆናሉ ተብለው የሚገመቱ ተቀዋሚ ናቸው፡፡የአገሪቱ መንግስት ድብቅ በሆነ ሴራ ከምርጫው ውድድር  ተቀዋሚዎች ዋጋ ቢስ ሆነው እንዲቀሩ እየሰራ ነው ሲሉም ክስ ያሰማሉ፡፡“ነገሮች እየሄዱ ያሉበት መንገድ ለኔ አስደሳች አይደለም፡፡ አገሪቱ በአንድ ግለሰብ  እና ዙሪያውን ባሉ አማካሪዎች ብቻ አትመራም፡፡ በተለይም አማካሪዎቹ ወታደራዊ ሹማምንቶች ናቸው፡፡ ሰውዬውን በሁሉም ጉዳዮች ላይ የሚያማክሩት እነዚህ የቀድሞ የወታደር ቤት ባልደረባዎቻቸው ናቸው ፡፡ ከኢኮኖሚ እሰከ ጤና ከትምህርት እስከ ሚዲያ ብቻ በሁሉም ዘርፍ እሳቸውን የሚመስሉ ሰዎች ብቻ ዙሪያውን ከበውት ወደ ፊት መራመድ አስቸጋሪ ነው::” ብለዋል ሙሳ ሙስጠፋ ሙሳ፡፡ፕሬዝዳንት  አልሲሲ በፍጥነት በህዝብ ተመርጠው የመጀመሪያ የስልጣን ዘመናቸውን የያዙት የቀድሞውን ፕሬዝዳንት ሙሃመድ ሙርሲን በመፈንቅለ መንግስት ከስልጣን እንዲወርዱ ካደረጉ ከአንድ አመት በኋላ በፈረንጆቹ 2014 ላይ ስልጣን ላይ መቀመጣቸው ይታወሳል ሲል የዘገበው ሲጂቲኤን ነው፡፡ 